text:
или вноса или износа на опаковки, етикети, маркировки, елементи или устройства за защита или автентичност, или всякакви други средства, върху които се поставя марката.
 Член 244
 Заявки, подадени недобросъвестно
 Марка подлежи на обявяване за недействителна, когато заявката за регистрация на марката е подадена недобросъвестно от заявителя. Всяка от страните може да предвиди, че такава марка няма да бъде регистрирана.
 РАЗДЕЛ 3
 ПРОМИШЛЕН ДИЗАЙН
 Член 245
 Закрила на регистрирани промишлени дизайни
 1. Всяка страна предоставя закрила на независимо създадени промишлени дизайни, които са нови и оригинални. Тази закрила се осигурява чрез регистрация и предоставя изключителни права на притежателите на дизайни в съответствие с настоящия раздел.
 За целите на настоящия член всяка от страните може да счита, че дизайн с индивидуален характер е оригинален дизайн.
 2. Притежателят на регистриран промишлен дизайн има право да възпрепятства трети лица, които нямат съгласието на притежателя най-малко да правят, предлагат за продажба, продават, внасят, изнасят, складират продукта, носещ и олицетворяващ защитения дизайн или използването на изделия, носещи или въплъщаващи защитения дизайн, когато тези действия се предприемат за търговски цели.
 3. Когато дизайнът е приложен към или включен в продукт, който е част от съставен продукт, той се смята за нов и оригинален само:
 а)
 ако веднъж включена в съставния продукт, съставната част остава видима при обичайна употреба на продукта; и
 б)
 доколкото видимите особености на частта отговарят на изискванията за новост и оригиналност.
 4. За целите на параграф 3, буква а) „обичайна употреба“ означава употреба от крайния потребител, с изключение на дейностите по поддръжка, сервизно обслужване или ремонт.
 Член 246
 Продължителност на закрилата
 Продължителността на закрилата, предоставена за регистрирани промишлени дизайни, включително подновяването на регистрирани дизайни, възлиза на общ срок от 25 години от датата на подаване на заявката (36).
 Член 247
 Закрила на нерегистрирани промишлени дизайни
 1. Всяка страна предоставя на притежателите на нерегистриран промишлен образец правото да предотвратяват използването на нерегистрирания промишлен дизайн от трето лице, което няма съгласието на притежателя, само ако оспорената употреба е резултат от копиране на нерегистрирания промишлен дизайн на съответната им територия (37). Тази употреба включва най-малкото предлагането за продажба, пускането на пазара, вноса или износа на продукта.
 2. Продължителността на закрилата, която се предоставя за нерегистриран промишлен дизайн, е най-малко три години от датата, на която промишленият дизайн за първи път е станал общодостъпен на територията на съответната страна.
 Член 248
 Изключения и изключване
 1. Всяка от страните може да предвиди ограничени изключения по отношение закрилата на промишлените дизайни, включително нерегистриран промишлен дизайн, при условие че тези изключения не противоречат в неразумна степен на обичайната употреба на промишлени дизайни и не нарушават в неразумна степен законните интереси на притежателите на промишлени дизайни, като се отчитат законните интереси на трети лица.
 2. Закрилата не се прилага за промишлени дизайни, разработени основно по технически или функционални съображения. Правото върху промишлен дизайн не поражда права върху характеристики на външния вид на продукт, които трябва да бъдат възпроизведени по необходимост в точната им форма и измерения, за да може продуктът, в който е включен или към който е приложен дизайнът, да бъде


text:
механически свързан или поставен във, около или до друг продукт, така че и двата продукта да могат да изпълняват своите функции
 3. Чрез дерогация от параграф 2 от настоящия член, промишленият дизайн, в съответствие с условията, определени в член 245, параграф 1, се състои в промишлен дизайн, чиято цел е да направи възможно многократно сглобяване или свързване на взаимно заменяеми продукти в модулна система.
 Член 249
 Връзка с авторското право
 Всяка страна гарантира, че промишлените дизайни, включително нерегистрираните промишлени дизайни, подлежат на закрила и съгласно законодателството за авторското право на тази страна от датата, на която промишленият дизайн е бил създаден или записан в каквато и да било форма. Степента, до която се предоставя такава закрила, както и условията за това, включително изискваната степен на оригиналност, се определят от всяка страна.
 РАЗДЕЛ 4
 ПАТЕНТИ
 Член 250
 Патенти и обществено здраве
 1. Страните по споразумението потвърждават значението на Декларацията относно Споразумението ТРИПС и общественото здраве, приета на 14 ноември 2001 г. от Министерската конференция на СТО в Доха („Декларацията от Доха“). При тълкуването и прилагането на правата и задълженията по силата на настоящия раздел всяка страна гарантира съответствие с Декларацията от Доха.
 2. Всяка страна прилага член 31а от Споразумението ТРИПС, както и приложението към Споразумението ТРИПС и допълнението към приложението към Споразумението ТРИПС.
 Член 251
 Удължаване на срока на предоставената с патент закрила на лекарствени продукти и на продукти за растителна защита
 1. Страните отчитат, че за лекарствените продукти и продуктите за растителна защита (38), защитени с патент на съответните им територии, може да се прилага административна процедура за разрешаване, преди да бъдат пуснати на техните съответни пазари. Страните признават, че периодът, който изминава между подаването на заявка за патент и първото разрешение за пускане на продукта на съответния им пазар, както е определено за тази цел в съответното им законодателство, може да съкрати срока на действителна закрила съгласно патента.
 2. Всяка страна предвижда допълнителна закрила в съответствие със своите законови и подзаконови нормативни актове за продукт, който е защитен с патент и който е бил предмет на административна процедура за издаване на разрешение, посочена в параграф 1, за да компенсира притежателя на даден патент за намаляването на ефективната патентна защита. Редът и условията за предоставяне на тази допълнителна закрила, включително нейната продължителност, се определят в съответствие със законовите и подзаконовите нормативни актове на страните.
 3. За целите на настоящия дял „лекарствен продукт“ означава:
 а)
 всяко вещество или комбинация от вещества, представени като притежаващи свойства за лекуване или профилактика на болести по човека или по животните; или
 б)
 всяко вещество или комбинация от вещества, което може да бъде използвано или предписвано на хора или животни или с цел възстановяване, корекция или промяна на физиологичните функции чрез упражняване на фармакологично, имунологично или метаболитно действие, или с цел поставяне на медицинска диагноза.
 РАЗДЕЛ 5
 ЗАЩИТА НА НЕРАЗГЛАСЕНА ИНФОРМАЦИЯ
 Член 252
 Защита на търговските тайни
 1. Всяка страните предвижда подходящи съдебни производства и средства за защита от гражданскоправен характер в полза на притежателите на търговска тайна с цел предотвратяване на придобиването, използването или

type: contracts

jurisdiction: EU


text:
разкриването на търговска тайна и получаване на правна защита, когато това придобиване, използване или разкриване се извършва по начин, противоречащ на добросъвестните търговски практики.
 2. За целите на настоящия раздел се прилагат следните определения:
 а)
 „търговска тайна“ означава информация, която отговаря на всички посочени по-долу изисквания:
 i)
 да бъде тайна в смисъл, че като цяло или в точната си конфигурация и сбор от компоненти не е общоизвестна или лесно достъпна за лица от средите, които обичайно се занимават с въпросния вид информация;
 ii)
 да има търговска стойност поради това, че е тайна; и
 iii)
 да е била предмет на обосновани при дадените обстоятелства действия от страна на законно контролиращото информацията лице с цел запазването ѝ в тайна;
 б)
 „притежател на търговска тайна“ означава всяко физическо или юридическо лице, законно контролиращо търговска тайна.
 3. За целите на настоящия раздел за противоречащи на добросъвестните търговски практики се смятат най-малко посочените по-долу търговски практики:
 а)
 придобиването на търговска тайна без съгласието на притежателя на търговската тайна, когато това придобиване е извършено посредством неразрешен достъп до или присвояване или копиране на документи, предмети, материали, вещества или електронни документи, които са под законния контрол на притежателя на търговската тайна и съдържат търговската тайна, или от които тя може да бъде извлечена;
 б)
 използването или разгласяването на търговска тайна, когато се извършва без съгласието на притежателя на търговската тайна от лице, за което е установено, че отговаря на едно от следните условия:
 i)
 придобило е търговската тайна по начин, посочен в буква а);
 ii)
 нарушило е споразумение за поверителност или друго задължение да не разкрива търговската тайна; или
 iii)
 нарушило е договорно или друго задължение за ограничаване на използването на търговската тайна;
 в)
 придобиването, използването или разкриването, когато и да е извършено то, от лице, което към момента на придобиването, използването или разкриването, е знаело или е трябвало да знае при тези обстоятелства, че търговската тайна е била получена пряко или непряко от друго лице, което е използвало или разкрило незаконно търговската тайна по смисъла на буква б).
 4. Никоя от разпоредбите на настоящия раздел не се разбира като изискване към някоя от страните да смята посочените по-долу действия за противоречащи на добросъвестните търговски практики:
 а)
 независимо откритие или създаване;
 б)
 обратния инженеринг на продукт, който е предоставен на разположение на обществеността или е законно притежание на придобилото информацията лице, когато последното няма правнообвързващо задължение да ограничи придобиването на търговската тайна;
 в)
 придобиването, използването или разкриването на търговска тайна, изисквани или разрешавани от правото на всяка от страните;
 г)
 упражняването на правото на служителите или на техните представители на информация и консултации в съответствие със законовите и подзаконовите нормативни актове на съответната страна.
 5. Нищо в настоящия раздел не се разбира като засягащо упражняването на свободата на изразяване на мнение и информация, включително свободата и плурализма на медиите, защитени във всяка страна, като ограничаващо мобилността на служителите или като засягащо автономията на социалните партньори и техните права да сключват колективни трудови договори в съответствие с законовите и подзаконовите нормативни актове на страните.
 Член 253
 Защита на


text:
данни, предоставени с цел получаване на разрешение за пускане на лекарствени продукти на пазара
 1. Всяка страна защитава търговската информация с поверителен характер, представена с цел получаване на разрешение за пускане на пазара на лекарствени продукти (наричано по-долу „разрешение за пускане на пазара“), срещу разкриването ѝ пред трети лица, освен ако са предприети мерки за осигуряване защитата на данните срещу нелоялна търговска употреба или освен когато разкриването е необходимо в името на по-висш обществен интерес.
 2. Всяка страна гарантира, че за ограничен срок, определен съгласно нейното вътрешно право и в съответствие с условията, определени във вътрешното ѝ право, органът, отговарящ за предоставянето на разрешение за пускане на пазара, не приема последващи заявления за разрешение за пускане на пазара, които се основават на резултатите от предклинични изследвания или клинични изпитвания, представени в заявлението до този орган за първото разрешение за пускане на пазара, без изричното съгласие на притежателя на първото разрешение за пускане на пазара, освен ако в международни споразумения, по които и двете страни са страни, е предвидено друго.
 3. Всяка страна гарантира, че за ограничен срок, определен съгласно нейното вътрешно право и в съответствие с условията, определени във вътрешното ѝ право, лекарствен продукт, разрешен впоследствие от този орган въз основа на резултатите от предклиничните изследвания и клиничните изпитвания, посочени в параграф 2, не се пуска на пазара без изричното съгласие на притежателя на първото разрешение за пускане на пазара, освен ако в международни споразумения, по които и двете страни са страни, е предвидено друго.
 4. Настоящият член не засяга допълнителните срокове за закрила, които всяка страна може да предвиди в правото си.
 Член 254
 Защита на данните, предоставени за получаване на разрешение за пускане на пазара на продукти за растителна защита или биоциди
 1. Всяка страна признава временно право на собственика на доклад от изпитване или проучване, представен за първи път с цел получаване на разрешение за пускане на пазара, относно безопасността и ефикасността на активно вещество, продукт за растителна защита или биоциден продукт. По време на този срок докладът от изпитването или проучването не се използва в полза на друго лице, което иска да получи разрешение за пускане на пазара на активно вещество, продукт за растителна защита или биоциден продукт, освен ако е доказано изричното съгласие на първия собственик. За целите на настоящия член това право се нарича защита на данните.
 2. Докладът от изпитването или проучването, представен с оглед на разрешение за пускане на пазара на активно вещество или продукт за растителна защита, следва да отговаря на следните условия:
 а)
 да бъде необходим за издаването на разрешението или за изменението на разрешение с цел да се позволи използването на продукта върху други култури; и
 б)
 да бъде сертифициран като съответстващ на принципите за добра лабораторна практика или за добра експериментална практика.
 3. Срокът за защита на данните е най-малко 10 години от даването на първото разрешение от съответния орган на територията на страната.
 4. Всяка от страните гарантира, че публичните органи, отговорни за издаването на разрешение за пускане на пазара, няма да използват информацията, посочена в параграфи


text:
1 и 2, в полза на следващ заявител за каквото и да е последващо разрешение за пускане на пазара, независимо дали е билa публично разгласена или не.
 5. Всяка от страните изготвя правила с цел избягване на дублиращи се изпитвания върху гръбначни животни.
 РАЗДЕЛ 6
 СОРТОВЕ РАСТЕНИЯ
 Член 255
 Закрила на правата върху сортове растения
 Всяка страна защитава правата върху сортовете растения в съответствие с Международната конвенция за закрила на новите сортове растения (UPOV), последно преразгледана в Женева на 19 март 1991 г. Страните си сътрудничат за насърчаване и обезпечаване на съблюдаването на тези права.
 ГЛАВА 3
 ЗАЩИТА НА ПРАВАТА ВЪРХУ ИНТЕЛЕКТУАЛНА СОБСТВЕНОСТ
 РАЗДЕЛ 1
 ОБЩИ РАЗПОРЕДБИ
 Член 256
 Общи задължения
 1. Всяка от страните предвижда съгласно съответното си право мерки, процедури и средства за правна защита, необходими, за да се гарантира защитата на правата върху интелектуална собственост.
 За целите на раздели 1, 2 и 4 от настоящата глава терминът „права върху интелектуална собственост“ не включва правата, обхванати от глава 2, раздел 5.
 2. Мерките, процедурите и средствата за правна защита, посочени в параграф 1:
 а)
 са справедливи и безпристрастни;
 б)
 не са ненужно сложни или скъпи, както и не налагат неразумни срокове или неоправдани забавяния;
 в)
 са ефективни, пропорционални и възпиращи;
 г)
 се прилагат по такъв начин, че да се избегне създаването на пречки пред законната търговия, и предвиждат предпазни механизми срещу злоупотреба с тях.
 Член 257
 Лица, които имат право да подадат заявление за прилагане на мерките, процедурите и средствата за правна защита
 Всяка страна признава като лица, имащи право да изискват прилагането на мерките, процедурите и средствата за правна защита, посочени в раздели 2 и 4 от настоящата глава:
 а)
 носителите на права върху интелектуална собственост в съответствие с правото на дадена страна;
 б)
 всички други лица, имащи правото да ползват тези права, по-специално притежателите на лицензи, доколкото това е позволено от правото на дадена страна и е в съответствие с него; и
 в)
 федерации и сдружения (39), доколкото това е позволено от правото на дадена страна и е в съответствие с него.
 РАЗДЕЛ 2
 ЗАЩИТА ПО ГРАЖДАНСКОПРАВЕН И АДМИНИСТРАТИВЕН РЕД
 Член 258
 Мерки за обезпечаване на доказателствата
 1. Всяка страна гарантира, че дори преди започване на производство по съществото на спора, въз основа на подадено искане от страна по спора, представила разумни налични доказателства в подкрепа на твърдението си, че принадлежащото ѝ право върху интелектуална собственост е било нарушено или предстои да бъде нарушено, компетентните съдебни органи могат да разпоредят незабавни и ефективни временни мерки за обезпечаване на съответните доказателства по отношение на предполагаемото нарушение, при прилагане на целесъобразни защитни мерки и спазване на принципите за защита на поверителната информация.
 2. Такива мерки могат да включват подробното описание, със или без вземане на мостри, или физическото изземване на стоките, обект на предполагаемото нарушение, и, когато е целесъобразно, на материалите и средствата, използвани за производството и/или разпространението на тези стоки, и свързаните с това документи.
 Член 259
 Доказателства
 1. Всяка страна предприема необходимите мерки, за да даде възможност, въз основа на подадено искане от страна по спора,


text:
която е представила разумни налични доказателства, достатъчни, за да подкрепят нейните твърдения, и при обосновката на тези твърдения е посочила доказателства, намиращи се под контрола на противната страна, компетентните съдебни органи да разпоредят противната страна да представи тези доказателства, при спазване на принципите за защита на поверителната информация.
 2. Всяка страна също така предприема необходимите мерки, за да се даде възможност на компетентните съдебни органи да разпоредят, когато е целесъобразно, в случаи на нарушаване на право върху интелектуална собственост, извършено в търговски мащаби и при същите условия като в параграф 1, съобщаването на банкови, финансови или търговски документи под контрола на противната страна, при спазване на принципите за защита на поверителната информация.
 Член 260
 Право на информация
 1. Всяка страна гарантира, че при гражданско производство относно нарушение на право върху интелектуална собственост и в отговор на обосновано и съразмерно искане от страна на ищеца, компетентните съдебни органи могат да разпоредят нарушителят или което и да е друго лице да предостави информация относно произхода и дистрибуторските мрежи на стоките или услугите, с които се нарушава правото върху интелектуална собственост.
 2. За целите на параграф 1 „всяко друго лице“ означава лице, което:
 а)
 е установено, че притежава стоките, обект на нарушението, в търговски мащаби;
 б)
 е установено, че използва услугите, обект на нарушението, в търговски мащаби;
 в)
 е установено, че предоставя в търговски мащаби услугите, използвани при действията по извършване на нарушение; или
 г)
 е било посочено от лицето, посочено в букваa a), б) или в), като участник в производството, изработването или дистрибуцията на стоките или в предоставянето на услугите.
 3. Информацията, посочена в параграф 1, включва по целесъобразност следното:
 а)
 имената и адресите на производителите, фабрикантите, дистрибуторите, доставчиците и други предходни собственици на стоките или услугите, както и предполагаемите търговци на едро и на дребно;
 б)
 информация за произведените, изработените, доставените, получените или поръчаните количества, както и цената, получена за въпросните стоки или услуги.
 4. Параграфи 1 и 2 се прилагат, без да се засягат други закони на някоя от страните, с които:
 а)
 на носителите на права се дава правото да получат по-пълна информация;
 б)
 се урежда използването в граждански производства на информацията, съобщена съгласно настоящия член;
 в)
 се урежда отговорността за злоупотреба с правото на информация;
 г)
 се дава възможност за отказ да се предостави информация, която би принудила лицето, посочено в параграф 1, да признае собственото си участие или това на свои близки роднини в нарушаването на право върху интелектуална собственост;
 д)
 се урежда защитата на поверителността на източниците на информация или обработката на лични данни.
 Член 261
 Временни и обезпечителни мерки
 1. Всяка страна гарантира, че по молба на ищеца съдебните органи могат да постановят привременна мярка срещу предполагаемия нарушител, чието предназначение е да се предотврати евентуално непосредствено предстоящо нарушение на право върху интелектуална собственост или да се забрани — временно, а когато е приложимо, и чрез налагане на периодична имуществена санкция, когато това е предвидено от правото на тази страна — продължаването на предполагаемите нарушения на това право или тяхното продължаване да се обвърже с условие


text:
за внасяне на обезпечение с цел да се гарантира обезщетение за носителя на правото. Привременната мярка може също така да се постанови при същите условия срещу посредник, чиито услуги се използват от трето лице за нарушаване на право върху интелектуална собственост.
 2. Всяка страна гарантира, че нейните съдебни органи могат, по искане на ищеца, да разпоредят изземването или предаването на стоките, за които има съмнение, че нарушават право върху интелектуална собственост, така че да се предотврати тяхното навлизане или движение по търговските канали.
 3. В случай на предполагаемо нарушение, извършено в търговски мащаби, всяка страна гарантира, че ако ищецът докаже, че са налице обстоятелства, поради които е вероятно да бъде възпрепятстван да получи обезщетение за вреди, съдебните органи могат да разпоредят, като обезпечителна мярка, налагането на запор или възбрана върху движимите и недвижимите вещи на предполагаемия нарушител, включително върху банковите му сметки и други активи. За тази цел компетентните органи могат да разпоредят да се съобщи за банкови, финансови или търговски документи или да се даде подходящ достъп до съответната информация.
 4. Всяка страна гарантира, че по отношение на мерките, посочени в параграфи 1, 2 и 3, нейните съдебни органи разполагат с правомощието да изискват от заявителя да предостави всички разумно налични доказателства, за да се уверят в достатъчна степен в това, че заявителят е притежател на правото и че правото на заявителя се нарушава, или че това нарушение непосредствено предстои.
 Член 262
 Коригиращи мерки
 1. Всяка страна гарантира, че нейните съдебни органи могат да разпоредят, по искане на ищеца и без да се засягат обезщетенията, евентуално дължими на притежателя на правото по причина на нарушението, и без никаква компенсация, унищожаването или поне окончателното изтегляне от търговските канали на стоките, за които е установено, че нарушават право върху интелектуална собственост. Когато е целесъобразно, при същите условия, съдебните органи могат да разпоредят също унищожаването на материали и средства, използвани предимно за създаването или производството на такива стоки.
 2. Съдебните органи на всяка страна разполагат с правомощието да разпоредят изпълнението на тези мерки да бъде за сметка на нарушителя, освен ако са посочени особени причини за отклонение от това правило.
 Член 263
 Съдебни разпореждания
 Всяка страна гарантира, че когато със съдебно решение е установено нарушение на право върху интелектуална собственост, съдебните органи могат да постановят съдебно разпореждане срещу нарушителя, целящо да забрани по-нататъшно извършване на нарушението. Всяка страна също така гарантира, че съдебните власти могат да издадат разпореждане срещу посредници, чиито услуги се използват от трето лице за нарушаване на право върху интелектуална собственост.
 Член 264
 Алтернативни мерки
 Всяка страна може да предвиди, че в необходимите случаи и по молба на лицето, което може да подлежи на мерките, предвидени в член 262 или член 263, компетентните съдебни органи могат да постановят заплащане на парично обезщетение на засегнатата страна вместо прилагане на мерките, предвидени в посочените два члена, в случай че лицето е действало неумишлено и без небрежност, ако изпълнението на въпросните мерки би му причинило несъразмерни вреди и ако паричното обезщетение за потърпевшата страна се прецени за разумно удовлетворително.
 Член 265
 Обезщетение


text:
за вреди
 1. Всяка страна гарантира, че по молба на увредената страна нейните съдебни органи нареждат на нарушителя, който е знаел или е имал разумни основания да знае, че участва в действие, с което се нарушават права, да заплати на носителя на правата обезщетение съобразно действително претърпените от него вреди в резултат на нарушението.
 2. Всяка страна гарантира, че при определянето на обезщетенията нейните съдебни органи:
 а)
 вземат предвид всички относими аспекти, като например отрицателните икономически последици, в това число пропуснатите ползи, които увредената страна е претърпяла, всички неправомерно получени от нарушителя облаги и когато е целесъобразно, обстоятелства, различни от икономическите фактори, като например неимуществените вреди, причинени на носителя на правото вследствие на нарушението; или
 б)
 като алтернатива на посоченото в буква а) те могат, когато е уместно, да определят обезщетението като еднократна сума въз основа на елементи, като най-малкото размера на лицензионните и авторските възнаграждения и хонорари, които биха били дължими, в случаи че нарушителят е поискал официално разрешение да ползва въпросното право върху интелектуална собственост.
 3. Когато нарушителят неосъзнато или без да има разумни основания да знае е извършил действия, с които е нарушил права, всяка страна може да предвиди, че съдебните органи могат да постановят възстановяване на ползите или плащане на предварително определено обезщетение за вреди.
 Член 266
 Съдебни разноски
 Всяка страна гарантира, че разумните и съразмерни съдебни разноски и другите разходи, направени от спечелилата страна по спора, като правило се поемат от загубилата страна по спора, освен ако това противоречи на справедливостта.
 Член 267
 Публикуване на съдебните решения
 Всяка страна гарантира, че при съдебни производства, образувани за нарушение на право върху интелектуална собственост, съдебните органи могат да разпоредят по искане на ищеца и за сметка на нарушителя подходящи мерки за разпространение на информацията във връзка с постановеното решение, в това число излагането му и неговото цялостно или частично публикуване.
 Член 268
 Презумпция за авторство или собственост
 За целите на прилагането на мерките, процедурите и средствата за правна защита, предвидени в глава 3:
 а)
 за да може авторът на литературно или художествено произведение, при липса на доказателства за противното, да се счита за такъв и следователно да разполага с правото да образува производство за нарушени права, е достатъчно името на автора да фигурира върху произведението по обичайния начин; и
 б)
 разпоредбата по буква а) се прилага mutatis mutandis спрямо носителите на права, сродни на авторското право, по отношение на техния обект на закрила.
 Член 269
 Административни производства
 Доколкото административните производства по съществото на спора са предпоставка за постановяването на защитни мерки в гражданския процес, тези производства съответстват на принципи, които по същество са равностойни на установените в съответните разпоредби от настоящия раздел.
 РАЗДЕЛ 3
 СЪДЕБНИ ПРОИЗВОДСТВА И ГРАЖДАНСКОПРАВНИ СРЕДСТВА ЗА ПРАВНА ЗАЩИТА НА ТЪРГОВСКИТЕ ТАЙНИ
 Член 270
 Съдебни производства и гражданскоправни средства за правна защита на търговските тайни
 1. Всяка страна гарантира, че на лице, което участва в съдебните производства от гражданскоправен характер, посочени в член 252, параграф 1, или което има достъп до документи, които са част от тези производства, не се разрешава да използва или


text:
разкрива търговска тайна или предполагаема търговска тайна, която компетентните съдебни органи, в отговор на надлежно обосновано заявление от заинтересована страна, са определили като поверителна информация и която им е станала известна в резултат на това участие или достъп.
 2. Всяка страна гарантира, че задължението, посочено в параграф 1 , остава в сила след приключване на съдебното производство от гражданскоправен характер, докато това е целесъобразно.
 3. В съдебните производства от гражданскоправен характер, посочени в член 252, параграф 1, всяка от страните предвижда нейните съдебни органи да имат правомощия най-малко:
 а)
 да разпоредят привременни мерки в съответствие със своите законови и подзаконови разпоредби, както и да прекратяват и забраняват използването или разкриването на търговската тайна по начин, противоречащ на добросъвестните търговски практики;
 б)
 да разпореждат мерки, в съответствие със своите законови и подзаконови разпоредби, постановяващи прекратяване или, в зависимост от случая, забрана за използване или разкриване на търговската тайна по начин, противоречащ на добросъвестните търговски практики;
 в)
 да разпоредят, в съответствие със своите законови и подзаконови нормативни актове, всяко лице, което е придобило, използвало или разкрило търговска тайна по начин, противоречащ на добросъвестните търговски практики, и което е знаело или е трябвало да знае, че то е придобило, използвало или разкрило търговска тайна по начин, противоречащи на добросъвестните търговски практики, да заплати на притежателя на търговската тайна обезщетение съобразно действителните вреди, претърпени в резултат от това придобиване, използване или разкриване на търговската тайна;
 г)
 да предприемат специални мерки, необходими за запазване на поверителността на всяка търговска тайна или предполагаема търговска тайна, използвана или споменавана в производствата, посочени в член 252, параграф 1. Тези специални мерки могат да включват, в съответствие със съответните законови и подзаконови нормативни актове на всяка страна, включително правото на защита, възможността за пълно или частично ограничаване на достъпа до определени документи; за ограничаване на достъпа до изслушвания и до съответните записи или протоколи от тях; както и за предоставяне на неповерителна версия на съдебно решение, в която пасажите, съдържащи търговски тайни, са заличени или редактирани.
 д)
 да налагат санкции на всяко лице, участващо в съдебното производство, което не изпълни или откаже да изпълни съдебните разпореждания относно защитата на търговската тайна или предполагаемата търговска тайна.
 4. Всяка страна гарантира, че заявление за мярката, процедурите или средствата за правна защита, предвидени в настоящия член, се отхвърля, когато твърдяното придобиване, използване или разкриване на търговска тайна, противоречащо на добросъвестните търговски практики, е било осъществено в съответствие с нейните законови и подзаконови нормативни актове:
 а)
 за разкриване на неправомерно поведение, неправомерни действия или незаконна дейност с цел защита на обществения интерес;
 б)
 за разкриване от служители на представители на страните като част от законното упражняване от тези представители на техните функции, както и като необходимо за тази цел;
 в)
 за защита на законен интерес, признат от законите и подзаконовите нормативни актове на съответната страна.
 РАЗДЕЛ 4
 МЕРКИ ЗА ЗАЩИТА ОТ СТРАНА НА МИТНИЧЕСКИТЕ ОРГАНИ
 Член 271
 Гранични мерки
 1. По отношение на стоките под митнически контрол всяка страна приема или запазва в сила процедури, съгласно които носител на права може да подаде


text:
заявление до компетентен орган (40), за да спре вдигането на — или да задържи — стоки, за които има съмнение. За целите на настоящия подраздел „стоки, за които има съмнение“ означава стоки, за които има съмнение, че нарушават марки, авторски права и сродни права, географски указания, патенти, полезни модели, промишлени дизайни, топографии на интегрални схеми и права върху сортове растения.
 2. Всяка страна разполага с електронни системи, с помощта на които митниците управляват предоставените или регистрираните заявления.
 3. Всяка страна гарантира, че нейните компетентни органи не начисляват такса за покриване на административните разходи, произтичащи от обработката на заявление или регистрация.
 4. Всяка страна гарантира, че нейните компетентни органи вземат решение за одобряване или регистриране на заявление в рамките на разумен срок.
 5. Всяка страна предвижда заявленията, посочени в параграф 1, да се прилагат по отношение на многократни доставки.
 6. По отношение на стоките под митнически контрол всяка страна гарантира, че нейните митнически органи могат да действат по собствена инициатива за спиране на вдигането или задържането на стоки, за които има съмнения.
 7. Всяка страна гарантира, че нейните митнически органи използват анализ на риска за идентифициране на съмнителни стоки.
 8. Всяка страна може да оправомощи своя митнически орган да предостави на носителя на права, при поискване, информация за стоките, включително тяхното описание и действителни или приблизителни количества, а ако са известни — името и адреса на изпращача, вносителя, износителя или получателя, както и за страната на произход или мястото, от което идват стоките, чието вдигане е спряно или които са задържани.
 9. Всяка страна разполага с процедури, които позволяват унищожаването на съмнителни стоки, без да е необходимо предварително административно или съдебно производство за формално установяване на нарушенията, когато засегнатите лица се съгласят или не се противопоставят на унищожаването. В случаите, в които такива стоки не се унищожават, всяка от страните гарантира, че освен при извънредни обстоятелства, тези стоки се извеждат извън търговските канали, така че да се предотврати нанасянето на щети на притежателя на правата.
 10. Всяка страна разполага с процедури, позволяващи бързо унищожаване на фалшиви марки и пиратски стоки, изпратени в пощенски или експресни куриерски пратки.
 11. Всяка страна предвижда, че при поискване от митническите органи притежателят на одобреното или регистрираното заявление е длъжен да възстанови разходите, понесени от митническите органи или от други лица, действащи от името на митническите органи, от момента на задържане или спиране на вдигането на стоките, включително складиране, обработка и всякакви разходи, свързани с унищожаването на стоките или разпореждането с тях.
 12. Всяка страна може да реши да не прилага настоящия член за вноса на стоки, предлагани на пазара в друга държава от носителите на правото или с тяхно съгласие. Всяка страна може да изключи от прилагането на настоящия член стоки с нетърговски характер, съдържащи се в личния багаж на пътниците.
 13. Всяка страна позволява на своите митнически органи да поддържат редовен диалог и да насърчават сътрудничеството със съответните заинтересовани страни и с други органи, участващи в защитата на правата върху интелектуална собственост.
 14. Страните си сътрудничат по отношение на международната търговия със съмнителни стоки.


text:
По-специално страните споделят, доколкото е възможно, съответна информация за търговия със съмнителни стоки, засягаща другата страна.
 15. Без да се засягат други форми на сътрудничество, Протоколът относно административната взаимопомощ по митнически въпроси се прилага по отношение на нарушения на законодателството относно правата върху интелектуална собственост, за защитата на които митническите органи на съответната страна са компетентни в съответствие с настоящия член.
 Член 272
 Съответствие с ГАТТ от 1994 г. и споразумението ТРИПС
 При прилагането на мерките за граничен контрол за защита на правата върху интелектуална собственост от митниците, независимо дали са обхванати от настоящия раздел, или не, страните гарантират съответствие с техните задължения по ГАТТ от 1994 г. и по споразумението ТРИПС, и по-специално с член V от ГАТТ от 1994 г. и с част III, член 41 и раздел 4 от споразумението ТРИПС.
 ГЛАВА 4
 ДРУГИ РАЗПОРЕДБИ
 Член 273
 Сътрудничество
 1. Страните си сътрудничат с оглед подпомагане изпълнението на ангажиментите и задълженията, поети в съответствие с настоящия дял.
 2. Областите на сътрудничество включват, но не са ограничени до следните дейности:
 а)
 обмен на информация относно правната уредба, свързана с правата върху интелектуална собственост и съответните правила за защита и прилагане;
 б)
 обмен на опит относно напредъка в законодателството, защитата на правата върху интелектуална собственост и прилагането на централно и местно ниво от митнически, полицейски, административни и съдебни органи;
 в)
 координация за предотвратяване на износа на фалшифицирани стоки, включително с други държави;
 г)
 техническа помощ, изграждане на капацитет, обмен и обучение на персонал;
 д)
 закрила и защита на правата върху интелектуална собственост и разпространение на информация в това отношение сред бизнес кръговете и гражданското общество, наред с други;
 е)
 повишаване на обществената осведоменост на потребителите и носителите на права;
 ж)
 засилване на институционалното сътрудничество, особено между службите по интелектуална собственост на двете страни;
 з)
 повишаване на информираността и осведомеността на широката общественост относно политиките, свързани със закрилата и защитата на правата върху интелектуална собственост;
 и)
 насърчаване на защитата и защитата на правата върху интелектуална собственост с публично-частно сътрудничество с участието на малки и средни предприятия;
 й)
 изготвяне на ефективни стратегии за идентифициране на адресати и програми за осведомяване с цел повишаване на информираността на потребителите и на медиите относно въздействието на нарушенията на правата върху интелектуална собственост, включително относно рисковете за здравето и безопасността, както и връзката с организираната престъпност.
 3. Страните, пряко или чрез Специализирания търговски комитет по интелектуалната собственост, поддържат контакт по всички въпроси, отнасящи се до прилагането и функционирането на настоящия дял.
 Член 274
 Доброволни инициативи на заинтересовани страни
 Всяка страна се стреми да улесни доброволните инициативи на заинтересовани страни за намаляване на нарушенията на правата върху интелектуална собственост, включително онлайн и на други пазари, фокусирани върху конкретни проблеми и търсещи практически решения, които са реалистични, балансирани, пропорционални и справедливи за всички заинтересовани страни, включително по следните начини:
 а)
 всяка страна се стреми да свиква на консенсусна основа заинтересовани страни на нейна територия, за да улеснява доброволни инициативи за намиране на решения и разрешаване на разногласия по отношение на защитата и осигуряването на съблюдаване на правата върху


text:
интелектуална собственост и намаляване на нарушенията;
 б)
 страните се стремят да обменят информация помежду си относно усилията за улесняване на доброволни инициативи на заинтересованите страни на техните съответни територии; и
 в)
 страните се стремят да насърчават открит диалог и сътрудничество между заинтересованите страни на страните, както и да насърчават заинтересованите страни на страните да намират заедно решения и да отстраняват разногласията по отношение на защитата и осигуряването на съблюдаване на правата върху интелектуална собственост и намаляване на нарушенията.
 Член 275
 Преглед във връзка с географските указания
 Като отбелязват съответните разпоредби на всяко по-ранно двустранно споразумение между Обединеното кралство, от една страна, и Европейския съюз и Европейската общност за атомна енергия, от друга страна, страните могат съвместно да положат разумни усилия, за да договорят правила за закрила и ефективно прилагане на своите географски указания на вътрешно равнище.
 ДЯЛ VI
 ОБЩЕСТВЕНИ ПОРЪЧКИ
 ГЛАВА 1
 ОБХВАТ
 Член 276
 Цел
 Целта на настоящия дял е да се гарантира достъпът на доставчиците от всяка страна до разширени възможности за участие в процедурите за възлагане на обществени поръчки и да се повиши прозрачността на процедурите за възлагане на обществени поръчки.
 Член 277
 Включване на някои разпоредби на СДП и попадащи в обхвата обществени поръчки
 1. Разпоредбите на СДП, посочени в приложение 25, раздел А, включително приложенията на всяка страна към допълнение I към СДП, са включени в настоящия дял.
 2. За целите на настоящия дял „попадащи в обхвата обществени поръчки“ означава обществени поръчки, за които се прилага член II от СДП и освен това обществените поръчки, изброени в приложение 25, раздел Б.
 3. По отношение на попадащите в обхвата обществени поръчки всяка страна прилага, mutatis mutandis, разпоредбите на СДП, съдържащи се в приложение 25, раздел А, относно доставчици, стоки или услуги от другата страна.
 ГЛАВА 2
 ДОПЪЛНИТЕЛНИ ПРАВИЛА ЗА ПОПАДАЩИТЕ В ОБХВАТА ОБЩЕСТВЕНИ ПОРЪЧКИ
 Член 278
 Използване на електронни средства при възлагането на обществени поръчки
 1. Всяка страна гарантира, че нейните възложители провеждат попадащи в обхвата обществени поръчки по електронен път, доколкото е възможно.
 2. Възложителят се счита, че провежда попадащи в обхвата обществени поръчки по електронен път, ако използва електронни средства за информация и комуникация за:
 а)
 публикуването на обявления и тръжна документация в процедурите за възлагане на обществени поръчки; и
 б)
 подаването на заявки за участие и на оферти.
 3. Освен в специални случаи, тези електронни средства за информация и комуникация трябва да бъдат недискриминационни, общодостъпни и оперативно съвместими с продуктите на информационните и комуникационни технологии в обща употреба, както и да не ограничават достъпа до процедурата за възлагане на обществени поръчки.
 4. Всяка страна гарантира, че нейните възложители получават и обработват електронни фактури в съответствие с нейното законодателство.
 Член 279
 Електронно публикуване
 По отношение на попадащите в обхвата обществени поръчки всички обявления за обществени поръчки, включително обявленията за предстоящо възлагане на поръчки, обобщените обявления, обявленията за планирани обществени поръчки и обявленията за възлагане на договори са директно достъпни по електронен път, безплатно, чрез една точка за достъп в интернет.
 Член 280
 Подкрепящи доказателства
 Всяка страна гарантира, че при подаването на заявленията за участие


text:
или при подаването на офертите възложителите не изискват от доставчиците да представят всички или част от подкрепящите доказателства, така че да не бъдат в някоя от ситуациите, в които даден доставчик може да бъде отстранен, и така че да отговарят на условията за участие, освен ако това е необходимо, за да се гарантира правилното провеждане на поръчката.
 Член 281
 Условия за участие
 Всяка страна гарантира, че когато нейните възложители изискват като условие за участие в попадаща в обхвата обществена поръчка даден доставчик да докаже предишен опит, те не изискват доставчикът да има такъв опит на територията на тази страна.
 Член 282
 Системи за регистрация и квалификационни процедури
 Страна, която поддържа система за регистрация на доставчиците, гарантира, че заинтересованите доставчици могат да поискат регистрация по всяко време. Всеки заинтересован доставчик, който е отправил искане, се информира в разумен срок за решението дали искането е удовлетворено, или не.
 Член 283
 Селективна тръжна процедура
 Всяка страна гарантира, че когато възложителят използва селективна тръжна процедура, той отправя покани за представяне на оферти до определен брой доставчици, достатъчен, за да се гарантира реална конкуренция, без да се засяга оперативната ефективност на системата за възлагане на обществени поръчки.
 Член 284
 Необичайно ниски цени
 В допълнение към член XV, параграф 6 от СДП, ако възложителят получи оферта с цена, която е необичайно ниска в сравнение с цените в другите подадени оферти, той разполага също така с възможността да провери с помощта на доставчика дали при определянето на цената се взема предвид предоставянето на субсидии.
 Член 285
 Екологични, социални и трудови съображения
 Всяка страна гарантира, че възложителите могат в хода на процедурата за възлагане на обществена поръчка да вземат предвид екологични, трудови и социални съображения, при условие че тези съображения са съвместими с правилата, предвидени в глави 1 и 2, и са посочени в обявлението за предстоящо възлагане на поръчка или в друго обявление, използвано като обявление за предстоящо възлагане на поръчка, или в документацията за поръчката.
 Член 286
 Вътрешни процедури за обжалване
 1. Когато по реда на член XVIII, параграф 4 от СДП е определен безпристрастен административен орган от някоя от страните, тази страна гарантира, че:
 а)
 членовете на определения орган са независими, безпристрастни и без външно влияние за срока на назначението си;
 б)
 членовете на определения орган не се освобождават от длъжност против волята им, докато са на служба, освен ако тяхното освобождаване се изисква по силата на разпоредбите, регламентиращи дейността на въпросния орган; и
 в)
 председателят или поне един друг член на съответния определен орган притежава правна и професионална квалификация, равностойна на необходимата за съдии, адвокати или юристи, получена по реда на законовите и подзаконовите нормативни актове на страната.
 2. Всяка страна приема или запазва в сила процедури, които предвиждат бързи временни мерки за запазване на възможността за доставчика да участва в процедурата за възлагане на поръчката. Такива временни мерки, предвидени в член XVIII, параграф 7, буква а) от СДП, могат да доведат до спиране на процедурата по възлагане на поръчката или — ако конкретен договор е сключен от възложителя и ако страната е предвидила


text:
това — до спиране на изпълнението на договора. Процедурите могат да предвиждат, че при вземането на решение за това, дали да се приложат такива мерки, могат да бъдат взети под внимание императивни съображения, свързани с неблагоприятни последици за засегнатите интереси, включително за обществения интерес. В писмена форма се предоставят основателни причини за непредприемането на действия.
 3. В случай че заинтересован или участващ доставчик е подал жалба пред определения орган, посочен в параграф 1, всяка страна гарантира по принцип, че възложителят няма да може да сключи договора, преди същият орган да излезе с решение или с препоръка по жалбата по отношение на евентуални временни мерки, корективно действие или обезщетение за претърпените загуби или вреди, както е посочено в параграфи 2, 5 и 6, в съответствие с неговите правила, нормативни разпоредби и процедури. Всяка страна може да предвиди, че в случай на неизбежни и надлежно обосновани обстоятелства договорът все пак може да бъде сключен.
 4. Всяка страна може да предвиди:
 а)
 срок на запазване на статуквото между решението за възлагане на поръчка и сключването на договор, с цел да се предостави на неодобрените доставчици достатъчно време, за да преценят дали е целесъобразно да започнат процедура за преразглеждане; или
 б)
 достатъчен срок за заинтересования доставчик да подаде жалба, която може да послужи като основание за спирането на изпълнението на договора.
 5. Корективното действие съгласно член XVIII, параграф 7, буква б) от СДП може да включва една или повече от следните мерки:
 а)
 премахване на дискриминационните технически, икономически или финансови спецификации от поканата за представяне на оферти, от документите за възлагане на поръчка или от всеки друг документ, свързан с процедурата за възлагане на поръчка, и провеждане на нови процедури за възлагане на поръчки;
 б)
 повторно провеждане на процедурата за възлагане на поръчката, без да се променят условията;
 в)
 отмяна на решението за възлагане на поръчката и приемане на ново решение за възлагане на поръчката;
 г)
 прекратяване на договор или обявяване на неговата недействителност; или
 д)
 приемане на други мерки с цел отстраняване на нарушение на глави 1 и 2, например разпореждане за плащане на определена сума, докато нарушението не бъде ефективно отстранено.
 6. В съответствие с член XVIII, параграф 7, буква б) от СДП, всяка от страните може да предвиди присъждането на обезщетение за претърпените загуби или вреди. В тази връзка, ако определеният от страната орган по преразглеждането не е съд, а доставчикът счита, че е налице нарушение на национални законови и подзаконови нормативни актове за прилагане на предвидените в глави 1 и 2 от настоящия дял задължения, доставчикът може да отнесе въпроса пред съд, включително за да претендира обезщетение, в съответствие със съдебните процедури на страната.
 7. Всяка страна приема или запазва в сила необходимите процедури, чрез които се изпълняват ефективно решенията или препоръките на органите по преразглеждането или се подлагат на ефективно принудително изпълнение решенията на органите за съдебен контрол.
 ГЛАВА 3
 НАЦИОНАЛНО ТРЕТИРАНЕ ИЗВЪН ПОПАДАЩИТЕ В ОБХВАТА ОБЩЕСТВЕНИ ПОРЪЧКИ
 Член 287
 Определения
 1. За целите на настоящата глава третирането, предоставяно от дадена страна по настоящата глава, означава:
 а)
 по отношение


text:
на Обединеното кралство — третиране, не по-неблагоприятно от най-благоприятното третиране, предоставяно в сходни ситуации на доставчици от Обединеното кралство; и
 б)
 по отношение на държава членка — третиране, не по-неблагоприятно от най-благоприятното третиране, предоставено в сходни ситуации от тази държава членка на доставчици от тази държава членка.
 2. За целите на настоящата глава доставчик от някоя от страните, който е юридическо лице, означава:
 а)
 за Съюза — юридическо лице, учредено или организирано съгласно правото на Съюза или поне една от неговите държави членки и извършващо съществена стопанска дейност, разбирана от Съюза в съответствие с неговата нотификация до СТО относно Договора за създаване на Европейската общност (WT/REG39/1) като равностойна на понятието „действителна и непрекъсната връзка“ с икономиката на държава членка, залегнало в член 54 от ДФЕС, на територията на Съюза; и
 б)
 за Обединеното кралство — юридическо лице, учредено или организирано съгласно правото на Обединеното кралство и извършващо съществена стопанска дейност на територията на Обединеното кралство.
 Член 288
 Национално третиране на местни доставчици
 1. По отношение на която и да е обществена поръчка, никоя мярка на някоя от страните не води до това, че доставчици от другата страна, установени на нейна територия чрез учредяването, придобиването или поддръжката на юридическо лице, получават третиране, по-неблагоприятно от третирането, което тази страна предоставя на собствените си подобни доставчици (41).
 2. Изпълнението на задължението за национално третиране, предвидено в настоящия член, остава предмет на изключенията във връзка със сигурността и общите изключения, определени в член III от СДП, дори ако обществените поръчки не са попадащи в обхвата обществени поръчки в съответствие с настоящия дял.
 ГЛАВА 4
 ДРУГИ РАЗПОРЕДБИ
 Член 289
 Промени и корекции на ангажиментите във връзка с достъпа до пазара
 Всяка страна може да промени или коригира своите ангажименти за достъп до пазара в съответния си подраздел от приложение 25, раздел Б в съответствие с процедурите, определени в членове 290—293.
 Член 290
 Промени
 1. Страна, която възнамерява да промени подраздел от приложение 25, раздел Б:
 а)
 уведомява другата страна писмено за това; и
 б)
 включва в уведомлението предложение за подходящи компенсаторни корекции до другата страна с цел запазване ниво на ангажиментите за достъп до пазара, сравнимо със съществуващото преди изменението равнище.
 2. Независимо от параграф 3, буква б), не е необходимо дадена страна да предоставя компенсаторни корекции на другата страна, ако промяната касае възложител, спрямо чието възлагане на поръчки тази страна действително е премахнала своя контрол или влияние.
 Контролът или влиянието на дадена страна върху попадащите в обхвата обществени поръчки на възложители се считат за действително премахнати, ако възложителят е изложен на конкуренция на пазари, до които достъпът не е ограничен.
 3. Другата страна може да възрази срещу промяната, посочена в параграф 1, буква а), ако оспори, че:
 а)
 компенсаторната корекция, предложена съгласно параграф 1, буква б), е достатъчна, за да се запази сравнимо равнище на взаимно договорени ангажименти за достъп до пазара; или
 б)
 промяната обхваща възложител, върху който страната действително е премахнала своя контрол или влияние, както е предвидено в параграф 2.
 Другата страна възразява писмено в срок от 45 дни от получаването


text:
на уведомлението, посочено в параграф 1, буква а), или ще се смята, че приема компенсаторната корекция или промяната, включително за целите на шеста част, дял I.
 Член 291
 Корекции
 1. Страна, която възнамерява да коригира подраздел от приложение 25, раздел Б, уведомява писмено другата страна.
 При условие че не засягат взаимно договорените ангажименти за достъп до пазара, предвидени в настоящия дял, за корекция се считат следните промени на подраздел от приложение 25, раздел Б:
 а)
 промяна в наименованието на възложител;
 б)
 сливане на двама или повече възложители, изброени в този подраздел; и
 в)
 разделянето на възложител, посочен в този подраздел, на двама или повече възложители, които се добавят към възложителите, изброени в същия подраздел.
 2. Всяка страна може да уведоми другата страна, че възразява срещу предложена корекция в срок от 45 дни от получаване на уведомлението. Страната, подаваща възражение, излага основанията си да не счита предложената корекция като промяна, предвидена в параграф 1, и описва ефекта от предложената корекция върху взаимно договорените ангажименти за достъп до пазара, предвидени в настоящия дял. Ако в срок от 45 дни след получаване на уведомлението не бъде подадено такова писмено възражение, се счита, че страната е съгласна с предложената корекция.
 Член 292
 Консултации и уреждане на спорове
 Ако някоя страна възрази срещу предложената промяна или предложените компенсаторни корекции, посочени в член 290, или срещу предложената корекция, посочена в член 291, страните се стремят да разрешат въпроса чрез консултации. Ако в срок от 60 дни от получаване на възражението не бъде постигнато съгласие, страната, която иска да измени или коригира своя подраздел от приложение 25, раздел Б, може да отнесе въпроса за уреждане на спора в съответствие с шеста част, дял I с цел да се определи дали възражението е основателно.
 Член 293
 Изменение на приложение 25, раздел Б
 Ако съответната страна не възрази срещу промяната съгласно член 290, параграф 3 или срещу корекцията съгласно член 291, параграф 2, или промените или корекциите се договорят между страните чрез консултациите, посочени в член 292, или има окончателно уреждане на въпроса съгласно шеста част, дял I, Съветът за партньорство изменя съответния подраздел от приложение 25, раздел Б, за да отразява съответните промени, корекции или компенсаторни корекции.
 Член 294
 Сътрудничество
 1. Страните потвърждават ползите, които могат да произтекат в резултат от сътрудничество в международното насърчаване на взаимната либерализация на пазарите на обществени поръчки.
 2. Страните си предоставят взаимно годишни статистически данни за попадащите в обхвата обществени поръчки, в зависимост от наличните технически средства.
 ДЯЛ VII
 МАЛКИ И СРЕДНИ ПРЕДПРИЯТИЯ
 Член 295
 Цел
 Целта на настоящия дял е да разшири възможностите за малките и средните предприятия да се възползват от настоящата позиция.
 Член 296
 Обмен на информация
 1. Всяка страна създава или поддържа свой публично достъпен уебсайт за малки и средни предприятия с информация относно настоящата позиция, който съдържа:
 а)
 обобщение на настоящата позиция;
 б)
 описание на разпоредбите на настоящата позиция, за които всяка страна счита, че имат отношение към малките и средните предприятия на двете страни; и
 в)
 всяка допълнителна информация, която всяка страна счита за полезна за


text:
малките и средните предприятия, имащи интерес да се възползват от настоящата позиция.
 2. Всяка страна включва интернет връзка в уебсайта, предвиден в параграф 1, към:
 а)
 текста на настоящата позиция;
 б)
 еквивалентния уебсайт на другата страна; и
 в)
 уебсайтове на собствените си органи, които страната счита, че биха предоставили полезна информация на лицата, интересуващи се от извършването на търговия и стопанска дейност на нейна територия.
 3. Всяка страна включва интернет връзка в уебсайта, посочен в параграф 1, към уебсайтове на собствените си органи с информация, отнасяща се до следното:
 а)
 митническите законови и подзаконови нормативни актове, процедури за внос, износ и транзит, както и съответните формуляри, документи и друга необходима информация;
 б)
 законовите и подзаконовите нормативни актове и процедурите във връзка с правата на интелектуална собственост, включително географските указания;
 в)
 техническите законови и подзаконови нормативни актове, включително, когато е необходимо, задължителните процедури за оценяване на съответствието, както и връзки към списъци на органите за оценка на съответствието, в случаите, когато оценката на съответствието от трето лице е задължителна, както е предвидено в дял I, глава 4;
 г)
 законовите и подзаконовите нормативни актове относно санитарните и фитосанитарните мерки, свързани с вноса и износа, както е предвидено в дял I, глава 3;
 д)
 законовите и подзаконовите нормативни актове относно обществените поръчки, единна точка за достъп в интернет до обявленията за обществени поръчки, както е предвидено в дял VI и други относими разпоредби, съдържащи се в посочения дял;
 е)
 процедурите за регистрация на дружество; и
 ж)
 друга информация, която страната счита, че може да бъде в помощ на малките и средните предприятия.
 4. Всяка страна включва интернет връзка в уебсайта, предвиден в параграф 1, към база данни, която позволява търсенето онлайн по код от тарифната номенклатура и включва следната информация по отношение на достъпа до пазара на тази страна:
 а)
 по отношение на тарифните мерки и свързаната с тарифите информация:
 i)
 ставките на митата и квотите, включително клаузата за най-облагодетелствана нация, ставките за държави, за които не се прилага клаузата за най-облагодетелствана нация, както и преференциалните ставки и тарифните квоти;
 ii)
 акцизите;
 iii)
 данъците (данъка върху добавената стойност/данъка върху продажбите);
 iv)
 митническите или други такси, включително други такси, свързани с конкретен продукт;
 х)
 правилата за произход, предвидени в дял I, глава 2;
 vi)
 връщането, отсроченото плащане или други видове освобождаване от мита, водещи до намаляване, възстановяване или неналагане на мита;
 vii)
 критериите, използвани за определяне на митническата стойност на стоката; и
 viii)
 другите тарифни мерки;
 б)
 по отношение на нетарифни мерки, свързани с тарифната номенклатура:
 i)
 информацията, необходима за процедури за внос; и
 ii)
 информацията, свързана с нетарифни мерки.
 5. Всяка страна редовно, или ако е поискано от другата страна, актуализира поддържаните на своя уебсайт информация и връзки, които са посочени в параграфи 1—4, за да гарантира, че информацията и връзките са актуални и точни.
 6. Всяка страна гарантира, че информацията и връзките, посочени в параграфи 1—4, са представени по подходящ начин с цел използване от малките и средните предприятия. Всяка страна полага усилия информацията да бъде достъпна на английски език.
 7. За


text:
достъпа до информацията, предоставяна съгласно параграфи 1—4, няма да се налага такса на лица от която и да е от страните.
 Член 297
 Звена за контакт за малките и средните предприятия
 1. След влизането в сила на Споразумението всяка страна определя звено за контакт, което да изпълнява функциите, изброени в настоящия член, и уведомява другата страна за неговите координати за връзка. Страните своевременно се уведомяват взаимно за всяка промяна в посочените координати за връзка.
 2. Звената за контакт за малките и средните предприятия на страните:
 а)
 се стремят да гарантират, че при прилагането на настоящата позиция се вземат предвид потребностите на малките и средните предприятия, както и че малките и средни предприятия от двете страни могат да извлекат полза от настоящата позиция;
 б)
 обмислят начини за задълбочаване на сътрудничеството между страните по въпроси от значение за малките и средни предприятия с оглед разширяване на възможностите пред малките и средни предприятия за търговия и инвестиции;
 в)
 гарантират, че информацията по член 296 е актуална, точна и от значение за малките и средните предприятия. Всяка страна може, чрез звеното за контакт за малките и средните предприятия, да предложи допълнителна информация за евентуално включване от другата страна на нейните уебсайтове, които тя следва да поддържа в съответствие с член 296;
 г)
 разглеждат всеки въпрос, от значение за малките и средните предприятия, във връзка с прилагането на настоящата позиция, включително:
 i)
 обмен на информация с цел подпомагане на Съвета за партньорство в неговата задача по наблюдение и изпълнение на свързаните с малките и средните предприятия аспекти на настоящата позиция;
 ii)
 подпомагане на специализирани комитети, съвместни работни групи и звена за контакт, създадени с настоящото споразумение, при разглеждане на въпроси от значение за малките и средните предприятия;
 д)
 периодично докладват, съвместно или поотделно, на Съвета за партньорство за своите дейности с цел обсъждането им; и
 е)
 разглеждат всеки друг въпрос, възникващ по настоящото споразумение във връзка с малките и средните предприятия, за който страните могат да се споразумеят.
 3. Звената за контакт за малките и средните предприятия на страните осъществяват своята работа чрез комуникационните канали, определени от страните, които могат да включват електронна поща, видеоконферентни връзки или други средства. При необходимост те могат също така да провеждат срещи.
 4. При осъществяване на своите дейности звената за контакт за малките и средните предприятия могат да търсят сътрудничеството на експерти и външни организации, според случая.
 Член 298
 Връзка с шеста част
 Шеста част, дял I не се прилага за настоящия дял.
 ДЯЛ VIII
 ЕНЕРГЕТИКА
 ГЛАВА 1
 ОБЩИ РАЗПОРЕДБИ
 Член 299
 Цели
 Целите на настоящия дял е да се улеснят търговията и инвестициите между страните в областта на енергетиката и суровините и да се подпомогнат сигурността на доставките и екологичната устойчивост, особено като се допринесе за борбата с изменението на климата в тези области.
 Член 300
 Определения
 1. За целите на настоящия дял се прилагат следните определения:
 а)
 „Агенция за сътрудничество между регулаторите на енергия“ означава Агенцията, създадена с Регламент (ЕС) No 2019/942 на Европейския парламент и на Съвета (42);
 б)
 „разрешение“ означава разрешително, лиценз, концесия или подобен


text:
административен или договорен инструмент, с който компетентният орган на една от страните дава право на даден субект да упражнява определена стопанска дейност на нейната територия;
 в)
 „балансиране“ означава:
 i)
 що се отнася до електроенергийните системи, всички действия и процеси, във всички срокове, чрез които операторите на преносни системи за електроенергия гарантират непрекъснатото поддържане на честотата в системата в предварително определен интервал на устойчивост в съответствие с размера на резервите, които са необходими с оглед на изискваното качество;
 ii)
 що се отнася до газопреносните системи, действията, които се предприемат от операторите на газопреносни системи за промяна на входящите или изходящите потоци на газ във или от преносната мрежа, с изключение на действията, свързани с газ, който не е отчетен като изтеглен от системата, и газ, използван от оператора на газопреносна система с цел експлоатация на системата;
 г)
 „разпределение“ означава:
 i)
 във връзка с електроенергия означава преноса на електроенергия по разпределителни системи с високо, средно и ниско напрежение с цел осъществяване на доставка до клиенти, като не се включва доставката;
 ii)
 във връзка с газ, означава преноса на природен газ по местни или регионални мрежи от газопроводи с оглед доставянето му до клиентите, като не се включва доставката;
 д)
 „оператор на разпределителна система“ означава физическо или юридическо лице, отговорно за функционирането на разпределителната система, за нейната поддръжка и ако това е необходимо — за развитието на разпределителната система на електроенергия или на природен газ на дадена територия, а ако е приложимо — и за междусистемните връзки с други системи, както и за осигуряването в дългосрочен план на способността на системата да отговаря на разумни искания за разпределяне на електроенергия или газ;
 е)
 „междусистемен електропровод“ означава електропровод:
 i)
 между страните, с изключение на всеки такъв електропровод изцяло в рамките на единния пазар на електроенергия в Ирландия и Северна Ирландия;
 ii)
 между Великобритания и единния пазар на електроенергия в Ирландия и Северна Ирландия, който е извън обхвата на подточка i);
 ж)
 „енергийни стоки“ означава стоките, от които се произвежда енергия, изброени със съответния код по Хармонизираната система (ХС) в приложение 26;
 з)
 „субект“ означава всяко физическо лице, юридическо лице или предприятие, или група от такива;
 и)
 „междусистемен газопровод“ означава газопровод, който пресича или следва границата между страните;
 й)
 „генериране“ означава производството на електроенергия;
 к)
 „въглеводороди“ означава стоките, изброени със съответния код по ХС в приложение 26;
 л)
 „точка на междусистемно свързване“ означава, що се отнася до природния газ, физическа или виртуална точка между входно-изходните системи на Съюза и Обединеното кралство или свързване на входно-изходна система с междусистемен газопровод, доколкото тези точки подлежат на резервиране от ползвателите на мрежата;
 м)
 „суровини“ означава стоките, изброени със съответната глава от ХС в приложение 26;
 н)
 „енергия от възобновяеми източници“ означава вид енергия, включително електроенергия, произведена от възобновяеми неизкопаеми източници;
 о)
 „стандартен продукт за капацитет“ означава, що се отнася до природния газ, определено количество транспортен капацитет за определен период от време в конкретна точка на междусистемно свързване;
 п)
 „пренос“ означава:
 i)
 що се отнася до електроенергията, транспортирането на електроенергия по система за свръхвисоко и високо напрежение с цел


text:
снабдяване на клиенти или разпределители, като не се включва доставката;
 ii)
 що се отнася до природния газ, транспортирането на природен газ по мрежа, съставена предимно от тръбопроводи с високо налягане, различна от добивна тръбопроводна мрежа и различна от частта от тръбопроводите с високо налягане, използвана предимно в контекста на местното разпределение на природен газ, с оглед на доставката му до клиенти, но невключващо самата доставка;
 р)
 „оператор на преносна система“ означава физическо или юридическо лице, което извършва дейността по пренос или отговаря за експлоатацията, осигурява поддръжката и при необходимост развива преносната система за електроенергия или природен газ в даден район, и където е приложимо, междусистемните връзки с другите системи, осигурява дългосрочната способност на системата да посреща разумните искания за пренос на газ или електроенергия според случая;
 с)
 „добивна тръбопроводна мрежа“ означава всеки тръбопровод или мрежа от тръбопроводи, експлоатирани или изградени като част от проект за добив на нефт или газ, или използвани за пренос на природен газ от един или повече такива проекти до преработвателно предприятие, терминал или краен брегови терминал.
 2. За целите на настоящия дял позоваванията на „недискриминационно“ „и „недискриминация“ означават третиране като най-облагодетелствана нация, както е определено в членове 130 и 138, и национално третиране, както е определено в членове 129 и 137, а така също и третиране при ред и условия, не по-малко благоприятни от предоставяните на всеки друг подобен субект в подобни ситуации.
 Член 301
 Връзка с други дялове
 1. Дял II, глава 2 и глава 3 от настоящата позиция се прилагат за енергетиката и суровините. В случай на несъответствие между настоящия дял и дял II от настоящата позиция, и приложения 19—24, предимство имат дял II от настоящата позиция и приложения 19—24.
 2. За целите на член 20, когато дадена страна поддържа или прилага система за виртуална търговия с природен газ или електроенергия чрез тръбопроводи или електроенергийни мрежи, т.е. система, която не изисква физическо идентифициране на транзитирания природен газ или електроенергия, а се основава на система за нетиране на входящите и изходящите количества, се счита, че най-подходящите маршрути за международен транзит, посочени в същия член, включват такава виртуална търговия.
 3. Когато се прилага дял XI, глава 3 от настоящата позиция, се прилага и приложение 27. Дял XI, глава 3 от настоящата позиция се прилага по отношение на приложение 27. Член 375 се прилага по отношение на спорове, възникващи между страните във връзка с тълкуването и прилагането на приложение 27.
 Член 302
 Принципи
 Всяка от страните си запазва правото да приема, поддържа и прилага мерки, необходими за постигане на законните цели на обществената политика, като гарантиране на доставките на енергийни стоки и суровини, защита на обществото, околната среда, включително борбата срещу изменението на климата, общественото здраве и потребителите и насърчаване на сигурността и безопасността, в съответствие с разпоредбите на настоящото споразумение.
 ГЛАВА 2
 ЕЛЕКТРОЕНЕРГИЯ И ПРИРОДЕН ГАЗ
 РАЗДЕЛ 1
 КОНКУРЕНЦИЯ НА ПАЗАРИТЕ НА ЕЛЕКТРОЕНЕРГИЯ И ПРИРОДЕН ГАЗ
 Член 303
 Конкуренция на пазарите и недискриминация
 1. С цел осигуряване на лоялна конкуренция всяка от страните гарантира, че нейната регулаторна рамка за производството, генерирането, преноса, разпределението или доставката


text:
на електроенергия или природен газ е недискриминационна по отношение на правилата, таксите и третирането.
 2. Всяка от страните гарантира, че клиентите са свободни да изберат или да се прехвърлят към доставчика на електроенергия или природен газ по свой избор в рамките на съответните им пазари на дребно в съответствие с приложимите законови и подзаконови нормативни актове.
 3. Без да се засяга правото на всяка от страните да определя изисквания за качество, разпоредбите на настоящата глава, свързани с природния газ, се прилагат и за биогаз и газ от биомаса или други видове газ, доколкото такъв газ може технически и безопасно да бъде подаван и транспортиран в системата за природен газ.
 4. Настоящият член не се прилага по отношение на трансграничната търговия и не засяга правото на всяка от страните да извършва регулаторна дейност, за да постигне законните цели на обществената политика въз основа на обективни и недискриминационни критерии.
 Член 304
 Разпоредби относно пазарите на едро на електроенергия и газ
 1. Всяка от страните гарантира, че цените на едро на електроенергията и природния газ отразяват действителното търсене и предлагане. За тази цел всяка от страните гарантира, че правилата на пазарите на едро за електроенергия и природен газ:
 а)
 насърчават свободното ценообразуване;
 б)
 не определят технически ограничения за ценообразуването, които ограничават търговията;
 в)
 позволяват ефикасно диспечерско управление на генериращите мощности, съхраняването на енергия и оптимизацията на потреблението, както и ефективното използване на електроенергийната система;
 г)
 дават възможност за ефикасно използване на системата за природен газ; и
 д)
 дават възможност за интегриране на електроенергията от възобновяеми енергийни източници и гарантират ефикасната и сигурна експлоатация и развитие на електроенергийната система.
 2. Всяка от страните гарантира, че балансиращите пазари са организирани по такъв начин, че да осигурят:
 а)
 недискриминация между участниците и недискриминационен достъп за участниците;
 б)
 че услугите са определени по прозрачен начин;
 в)
 че услугите се възлагат по прозрачен, основан на пазара начин, като се взема предвид появата на нови технологии; и
 г)
 че на производителите на енергия от възобновяеми източници се предоставят разумни и недискриминационни условия при възлагането на поръчки за продукти и услуги.
 Дадена страна може да реши да не прилага буква в), ако на пазара за услуги по балансиране липсва конкуренция.
 3. Всяка от страните гарантира, че всеки механизъм за осигуряване на капацитет на пазарите на електроенергия е ясно определен, прозрачен, пропорционален и недискриминационен. Никоя от страните не е длъжна да разрешава на капацитет, разположен на територията на другата страна, да участва в който и да е механизъм за осигуряване на капацитет на нейните пазари на електроенергия.
 4. Всяка страна оценява необходимите действия за улесняване на интегрирането на газ от възобновяеми източници.
 5. Настоящият член не засяга правото на всяка от страните да извършва регулаторна дейност, за да постигне законните цели на обществената политика въз основа на обективни и недискриминационни критерии.
 Член 305
 Забрана на пазарните злоупотреби на пазарите на едро на електроенергия и газ
 1. Всяка от страните забранява манипулирането на пазара и злоупотребата с вътрешна информация на пазарите на едро за електроенергия и природен газ, включително извънборсовите пазари, борсите


text:
за електроенергия и природен газ и пазарите за търговия с електроенергия и природен газ, капацитет, услуги по балансиране и спомагателни услуги във всички времеви интервали, включително форуърдните пазари, пазарите „ден напред“ и пазарите в рамките на деня.
 2. Всяка от страните наблюдава търговската дейност на тези пазари с цел разкриване и предотвратяване на търговия, основана на вътрешна информация и манипулиране на пазара.
 3. Страните си сътрудничат, включително в съответствие с член 318, с цел откриване и предотвратяване на търговия въз основа на вътрешна информация и манипулиране на пазара и когато е целесъобразно, могат да обменят информация, включително относно дейностите по наблюдение на пазара и правоприлагане.
 Член 306
 Достъп на трети страни до преносни и разпределителни мрежи
 1. Всяка от страните осигурява прилагането на система за достъп на трети страни до своите преносни и разпределителни мрежи въз основа на публикувани тарифи, които се прилагат обективно и без дискриминация.
 2. Без да се засяга член 302, всяка от страните гарантира, че операторите на преносните и разпределителните системи на нейна територия предоставят достъп до своите преносни или разпределителни системи на субекти на пазара на тази страна в рамките на разумен срок от датата на искането за достъп.
 Всяка от страните гарантира, че операторите на преносни системи третират производителите на енергия от възобновяеми източници при разумни и недискриминационни условия по отношение на свързването и използването на електроенергийната мрежа.
 Операторът на преносна или разпределителна система може да откаже достъп, когато липсва необходимият капацитет. Всеки такъв отказ се мотивира надлежно.
 3. Без да се засягат законните цели на обществената политика, всяка от страните гарантира, че таксите, налагани на субектите на пазара на тази страна от операторите на преносни и разпределителни системи за достъп, свързване или използване на мрежите и когато е приложимо, таксите за съответното укрепване на мрежата, отразяват по подходящ начин разходите и са прозрачни. Всяка от страните осигурява публикуването на реда, условията, тарифите и цялата информация, която може да е необходима за ефективното упражняване на правото за достъп и използване на преносните и разпределителните системи.
 4. Всяка от страните гарантира, че тарифите и таксите, посочени в параграфи 1 и 3, се прилагат по недискриминационен начин по отношение на субектите на пазара на съответната страна.
 Член 307
 Експлоатация на системата и отделяне на операторите на преносни системи
 1. Всяка от страните гарантира, че операторите на преносни системи изпълняват своите функции по прозрачен и недискриминационен начин.
 2. Всяка от страните въвежда правила за операторите на преносни системи, които са ефективни за отстраняване на всички конфликти на интереси, произтичащи от упражняването на контрол от едно и също лице върху оператор на преносна система и върху производител или доставчик.
 Член 308
 Цели на обществената политика за достъп на трети страни и отделяне на собствеността
 1. Когато е необходимо да се изпълни законна цел на обществената политика въз основа на обективни критерии, всяка от страните може да реши да не прилага членове 306 и 307 по отношение на следното:
 а)
 възникващи или изолирани пазари или системи;
 б)
 инфраструктура, която отговаря на условията, посочени в приложение 28.
 2. Когато е


text:
необходимо да се изпълни закона цел на обществената политика и въз основа на обективни критерии, всяка от страните може да реши да не прилага членове 303 и 304 по отношение на:
 а)
 малки или изолирани пазари или системи на електроенергия;
 б)
 малки, възникващи или изолирани пазари или системи за природен газ.
 Член 309
 Съществуващи освобождавания за междусистемни връзки
 Всяка от страните гарантира, че освобождаванията, предоставени за междусистемни връзки между Съюза и Обединеното кралство съгласно член 63 от Регламент (ЕС) 2019/943 на Европейския парламент и на Съвета (43) и законодателството, транспониращо член 36 от Директива 2009/73/ЕО на Европейския парламент и на Съвета (44) в съответните им юрисдикции, чиито ред и условия са приложими и след преходния период, продължават да се прилагат в съответствие с правото на съответните им юрисдикции и приложимите условия.
 Член 310
 Независим регулаторен орган
 1. Всяка от страните осигурява определянето и поддържането на оперативно независим регулаторен орган или органи за електроенергия и газ със следните правомощия и задължения:
 а)
 определяне или одобряване на тарифите, таксите и условията за достъп до мрежите, посочени в член 306, или на методиките, на които те се основават;
 б)
 осигуряване на съответствие с разпоредбите, посочени в членове 307 и 308;
 в)
 издаване на обвързващи решения най-малко във връзка с букви а) и б);
 г)
 налагане на ефективни средства за правна защита.
 2. При изпълнението на тези задължения и упражняването на тези правомощия независимият регулаторен орган или органи действат безпристрастно и прозрачно.
 РАЗДЕЛ 2
 ТЪРГОВИЯ ПРЕЗ МЕЖДУСИСТЕМНИ ВРЪЗКИ
 Член 311
 Ефикасно използване на междусистемните електропроводи
 1. С цел осигуряване на ефикасно използване на междусистемните електропроводи и намаляване на пречките пред търговията между Съюза и Обединеното кралство, всяка от страните гарантира, че:
 а)
 разпределянето на преносната способност и управлението на претоварването на междусистемните електропроводи се основават на пазара и са прозрачни и недискриминационни;
 б)
 се предоставя максималното равнище на преносната способност на междусистемните електропроводи, като се спазва:
 i)
 необходимостта да се гарантира сигурна експлоатация на системата; и
 ii)
 най-ефикасното използване на системите;
 в)
 преносната способност на междусистемните електропроводи може да бъде намалена само при извънредни ситуации и всяко такова намаляване се извършва по недискриминационен начин;
 г)
 информацията относно изчисляването на преносната способност се публикува в подкрепа на целите на настоящия член;
 д)
 няма такси за мрежата за отделни сделки и няма минимални цени за използването на междусистемните електропроводи;
 е)
 разпределянето на преносната способност и управлението на претоварването на междусистемните електропроводи се координират между съответните оператори на преносни системи от Съюза и операторите на преносни системи от Обединеното кралство; тази координация включва разработването на механизми за постигане на стабилни и ефективни резултати за всички съответни времеви интервали, а именно форуърд, ден напред, в рамките на деня и балансиране; и
 ж)
 разпоредбите за разпределяне на преносната способност и управление на претоварването допринасят за създаването на благоприятни условия за развитието и инвестициите в икономически ефективна междусистемна електроенергийна свързаност.
 2. Координацията и разпоредбите, посочени в параграф 1, буква е), не включват и не предполагат участие на оператори на преносни системи от Обединеното кралство в процедурите на Съюза за разпределяне


text:
на преносна способност и управление на претоварването.
 3. Всяка страна предприема необходимите стъпки, за да гарантира сключването във възможно най-кратък срок на многостранно споразумение относно компенсацията за разходите за преминаване на трансгранични потоци от електроенергия между:
 а)
 операторите на преносни системи, участващи в механизма за компенсиране между операторите на преносни системи, създаден с Регламент (ЕС) No 838/2010 на Комисията (45); и
 б)
 операторите на преносни системи от Обединеното кралство.
 4. Многостранното споразумение по параграф 3 има за цел да гарантира, че:
 а)
 операторите на преносни системи от Обединеното кралство се третират равностойно с оператор на преносна система в държава, участваща в механизма за компенсиране между операторите на преносни системи; и
 б)
 третирането на операторите на преносни системи от Обединеното кралство не е по-благоприятно в сравнение с третирането, което би се прилагало за оператор на преносна система, участващ в механизма за компенсиране между операторите на преносни системи.
 5. Независимо от параграф 1, буква д), до сключването на многостранното споразумение, посочено в параграф 3, може да се събира такса за използване на преносната система за планирания внос и износ между Съюза и Обединеното кралство.
 Член 312
 Договорености за търговия с електроенергия във всички времеви интервали
 1. За разпределяне на преносна способност и управление на претоварването на етапа „ден напред“ Специализираният комитет по енергетика приоритетно предприема необходимите стъпки в съответствие с член 317, за да гарантира, че операторите на преносни системи разработват договорености за определяне на технически процедури в съответствие с приложение 29 в рамките на конкретен график.
 2. Ако Специализираният комитет по енергетика не препоръча на страните да прилагат такива технически процедури в съответствие с член 317, параграф 4, той взема решения и отправя необходимите препоръки за разпределяне на преносната способност на междусистемните електропроводи в рамките на пазарния времеви интервал „ден напред“ в съответствие с приложение 29.
 3. Специализираният комитет по енергетика разглежда договореностите за всички времеви интервали, и по-специално за времевите интервали за балансиране и в рамките на деня, и може да препоръча всяка страна да поиска от своите оператори на преносни системи да подготвят технически процедури в съответствие с член 317 за подобряване на договореностите за определен времеви интервал.
 4. Специализираният комитет по енергетика разглежда дали техническите процедури, разработени в съответствие с параграф 1, продължават да отговарят на изискванията на приложение 29, и незабавно решава всички установени проблеми.
 Член 313
 Ефикасно използване на междусистемните газопроводи
 1. С цел осигуряване на ефикасно използване на междусистемните газопроводи и намаляване на пречките пред търговията между Съюза и Обединеното кралство, всяка от страните гарантира, че:
 а)
 се предоставя максималното равнище на преносната способност на междусистемните газопроводи, като се спазва принципът на недискриминация и като се вземат предвид:
 i)
 необходимостта да се гарантира сигурна експлоатация на системата; и
 ii)
 най-ефикасното използване на системите.
 б)
 механизмите за разпределяне на преносна способност и управление на претоварването за междусистемните газопроводи са пазарно ориентирани, прозрачни и недискриминационни и че търговете обикновено се използват за разпределяне на преносна способност в точките на междусистемно свързване.
 2. Всяка от страните предприема необходимите мерки, за да гарантира, че:
 а)
 операторите на преносни системи


text:
се стремят да предлагат съвместно стандартни продукти за преносна способност, които се състоят от съответен входен и изходен капацитет от двете страни на дадена точка на междусистемно свързване;
 б)
 операторите на преносни системи координират процедурите, свързани с използването на междусистемните газопроводи между съответните оператори на преносни системи от Съюза и оператори на преносни системи от Обединеното кралство.
 3. Координацията, посочена в параграф 2, буква б), не включва и не предполага участие на оператори на преносни системи от Обединеното кралство в процедурите на Съюза, свързани с използването на междусистемни газопроводи.
 РАЗДЕЛ 3
 РАЗВИТИЕ НА МРЕЖАТА И СИГУРНОСТ НА ДОСТАВКИТЕ
 Член 314
 Развитие на мрежата
 1. Страните си сътрудничат за улесняване на навременното развитие и оперативната съвместимост на енергийната инфраструктура, свързваща техните територии.
 2. Всяка от страните осигурява изготвянето, публикуването и редовното актуализиране на планове за развитие на eлектропреносните и газопреносните системи.
 Член 315
 Сътрудничество във връзка със сигурността на доставките
 1. Страните си сътрудничат в областта на сигурността на доставките на електроенергия и природен газ.
 2. Страните своевременно обменят информация относно всички рискове, идентифицирани съгласно член 316.
 3. Страните споделят плановете, посочени в член 316. За Съюза тези планове могат да бъдат на равнище държава членка или на регионално равнище.
 4. Страните се информират взаимно без ненужно забавяне, когато има надеждна информация, че може да настъпи прекъсване или друга криза, свързана с доставките на електроенергия или природен газ, както и за планирани или предприети мерки.
 5. Страните се информират взаимно без забавяне в случай на действително прекъсване или друга криза с оглед на евентуални координирани мерки за смекчаване и възстановяване.
 6. Страните обменят най-добри практики, що се отнася до оценките на краткосрочната и сезонната адекватност.
 7. Страните разработват подходящи рамки за сътрудничество в областта на сигурността на доставките на електроенергия и природен газ.
 Член 316
 Готовност за справяне с рискове и планове за действие при извънредни ситуации
 1. Всяка от страните оценява рисковете, засягащи сигурността на доставките на електроенергия или природен газ, включително вероятността и въздействието на такива рискове и трансграничните рискове.
 2. Всяка от страните изготвя и редовно актуализира плановете с цел справяне с установените рискове, засягащи сигурността на доставките на електроенергия или природен газ. Тези планове съдържат мерките, необходими за отстраняване или смекчаване на вероятността и въздействието на всеки риск, установен съгласно параграф 1, както и необходимите мерки за подготовка и смекчаване на въздействието на криза в електроснабдяването или газоснабдяването.
 3. Мерките, съдържащи се в плановете, посочени в параграф 2:
 а)
 са ясно определени, прозрачни, пропорционални, недискриминационни и проверими;
 б)
 не нарушават значително търговията между страните; и
 в)
 не застрашават сигурността на доставките на електроенергия или природен газ на другата страна.
 В случай на криза страните задействат непазарни мерки само като крайна мярка.
 РАЗДЕЛ 4
 ТЕХНИЧЕСКО СЪТРУДНИЧЕСТВО
 Член 317
 Сътрудничество между операторите на преносни системи
 1. Всяка от страните гарантира, че операторите на преносни системи разработват работни договорености, които са ефикасни и приобщаващи, с цел да подпомагат планирането и оперативните задачи, свързани с постигането на целите по настоящия дял, включително, когато е по препоръка на Специализирания комитет по енергетика


text:
— подготовката на технически процедури за ефективно прилагане на разпоредбите на членове 311 – 315.
 Работните договорености, посочени в първа алинея, включват рамки за сътрудничество между Европейската мрежа на операторите на преносни системи за електроенергия (ENTSO-E), създадена в съответствие с Регламент (ЕС) 2019/943, и Европейската мрежа на операторите на преносни системи за газ (ENTSO-G), създадена в съответствие с Регламент (ЕО) No 715/2009 на Европейския парламент и на Съвета (46), от една страна, и операторите на преносни системи за електроенергия и газ в Обединеното кралство, от друга страна. Тези рамки обхващат най-малко следните области:
 а)
 пазарите на електроенергия и газ;
 б)
 достъпа до мрежите;
 в)
 сигурността на доставките на електроенергия и газ;
 г)
 енергията от разположени в морето инсталации;
 д)
 планиране на инфраструктурата;
 е)
 ефикасното използване на междусистемните електропроводи и газопроводи; и
 ж)
 декарбонизацията на газа и неговото качество;
 Специализираният комитет по енергетика договаря насоки относно работните договорености и рамките за сътрудничество, които да се разпространят сред операторите на преносни системи възможно най-бързо.
 Рамката за сътрудничество, посочена във втора алинея, не включва членство в ENTSO-E или ENTSO-G, нито дава статус, сравним с подобно членство, на операторите на преносни системи от Обединеното кралство.
 2. Специализираният комитет по енергетика може да препоръча на всяка страна да поиска от своите оператори на преносни системи да подготвят техническите процедури, посочени в параграф 1, първа алинея.
 3. Всяка от страните гарантира, че съответните ѝ оператори на преносни системи изискват становищата съответно на Агенцията за сътрудничество между регулаторите на енергия и на регулаторния орган в Обединеното кралство, определен в съответствие с член 310, относно техническите процедури в случай на разногласие и винаги преди окончателното изготвяне на тези технически процедури. Съответните оператори на преносни системи на страните подават тези становища заедно с проектите на технически процедури до Специализирания комитет по енергетика.
 4. Специализираният комитет по енергетика прави преглед на проектите на технически процедури и може да препоръча на страните да въведат такива процедури в съответните си вътрешни разпоредби, като надлежно вземат предвид становищата на Агенцията за сътрудничество между регулаторите на енергия и на регулаторния орган в Обединеното кралство, определен в съответствие с член 310. Специализираният комитет по енергетика наблюдава ефективното действие на тези технически процедури и може да препоръча те да бъдат актуализирани.
 Член 318
 Сътрудничество между регулаторните органи
 1. Страните гарантират, че Агенцията за сътрудничество между регулаторите на енергия и регулаторният орган в Обединеното кралство, определен в съответствие с член 310, осъществяват контакти и сключват административни договорености възможно най-бързо, за да улеснят постигането на целите на настоящото споразумение. Контактите и административните договорености обхващат най-малко следните области:
 а)
 пазарите на електроенергия и газ;
 б)
 достъпа до мрежите;
 в)
 предотвратяването на пазарните злоупотреби на пазарите на едро на електроенергия и газ;
 г)
 сигурността на доставките на електроенергия и газ;
 д)
 планиране на инфраструктурата;
 е)
 енергията от разположени в морето инсталации;
 ж)
 ефикасното използване на междусистемните електропроводи и газопроводи;
 з)
 сътрудничеството между операторите на преносни системи; и
 и)
 декарбонизацията на газа и неговото качество.
 Специализираният комитет по енергетика договаря насоки относно административните договорености и рамките за такова сътрудничество, които да


text:
се разпространят възможно най-бързо сред регулаторните органи.
 2. Административните договорености, посочени в параграф 1, не включват участие в Агенцията за сътрудничество между регулаторите на енергия, нито дават статус, сравним с подобно членство, на регулаторния орган на Обединеното кралство, определен в съответствие с член 310.
 ГЛАВА 3
 БЕЗОПАСНА И УСТОЙЧИВА ЕНЕРГИЯ
 Член 319
 Енергия от възобновяеми източници и енергийна ефективност
 1. Всяка от страните насърчава енергийната ефективност и използването на енергия от възобновяеми източници.
 Всяка от страните гарантира, че правилата ѝ, които се прилагат към лицензирането или еквивалентни мерки, приложими за енергията от възобновяеми източници, са необходими и пропорционални.
 2. Съюзът потвърждава отново целта за дела на брутното крайно потребление на енергия от възобновяеми енергийни източници през 2030 г., определена в Директива (ЕС) 2018/2001 на Европейския парламент и на Съвета (47).
 Съюзът потвърждава отново своите цели за енергийна ефективност за 2030 г., определени в Директива (ЕС) 2012/27/ЕС на Европейския парламент и на Съвета (48).
 3. Обединеното кралство потвърждава отново:
 а)
 амбицията си за дела на енергията от възобновяеми източници в брутното крайно потребление на енергия през 2030 г., както е определено в неговия национален план в областта на енергетиката и климата;
 б)
 амбицията си за абсолютното равнище на първичното и крайното енергийно потребление през 2030 г., както е определено в неговия национален план в областта на енергетиката и климата.
 4. Страните се информират взаимно във връзка с въпросите по параграфи 2 и 3.
 Член 320
 Подкрепа за енергията от възобновяеми източници
 1. Всяка от страните гарантира, че подпомагането за електроенергия от възобновяеми източници улеснява интегрирането на електроенергията от възобновяеми източници на пазара на електроенергия.
 2. Биогоривата, течните горива от биомаса и биомасата се подпомагат като енергия от възобновяеми източници само ако отговарят на строги критерии за устойчивост и за намаляване на емисиите на парникови газове, които подлежат на проверка.
 3. Всяка от страните определя ясно всички технически спецификации, които трябва да бъдат спазени от съоръженията и системите за енергия от възобновяеми източници, за да се ползват от схемите за подпомагане. Тези технически спецификации отчитат сътрудничеството, изградено съгласно членове 91, 92 и 323.
 Член 321
 Сътрудничество при разработването на енергия от възобновяеми източници в морето
 1. Страните си сътрудничат при разработването на енергия от възобновяеми източници в морето чрез споделяне на най-добри практики и, когато е целесъобразно, чрез улесняване на разработването на конкретни проекти.
 2. Въз основа на енергийното сътрудничество в северните морета страните дават възможност за създаването на специален форум за технически дискусии между Европейската комисия, министерствата и публичните органи на държавите членки, министерствата и публичните органи на Обединеното кралство, операторите на преносни системи, морската енергийна промишленост и заинтересованите страни в по-широк план, във връзка с развитието на мрежи в морето и на големия потенциал за енергия от възобновяеми източници в региона на северните морета. Това сътрудничество включва най-малко следните области:
 а)
 хибридни и съвместни проекти;
 б)
 морско пространствено планиране;
 в)
 рамка за подкрепа и финансиране;
 г)
 най-добри практики за планиране на съответните електроенергийни мрежи на сушата и в морето;
 д)
 обмен на информация относно новите технологии; и
 е)
 обмен на


text:
най-добри практики във връзка със съответните правила, регламенти и технически стандарти.
 Член 322
 Риск и безопасност в морето
 1. Страните си сътрудничат и обменят информация с цел поддържане на високи нива на безопасност и опазване на околната среда за всички свързани с нефт и газ дейности в морето.
 2. Страните предприемат подходящи мерки за предотвратяване на големи аварии при свързани с нефт и газ дейности в морето и за ограничаване на последиците от такива аварии.
 3. Страните насърчават обмена на най-добри практики сред своите органи, които са компетентни в областта на безопасността и опазването на околната среда при свързаните с нефт и газ дейности в морето. Регулирането на безопасността и опазването на околната среда при свързаните с нефт и газ дейности в морето е независимо от всички функции, свързани с лицензиране на свързаните с нефт и газ дейности в морето.
 Член 323
 Сътрудничество в областта на стандартите
 В съответствие с членове 92 и 98 страните насърчават сътрудничеството между регулаторите и органите по стандартизация, намиращи се в съответните им територии, за да улеснят разработването на международните стандарти във връзка с енергийната ефективност и енергията от възобновяеми източници с оглед да се допринесе за устойчивата енергетика и политиката в областта на климата.
 Член 324
 Научноизследователска и развойна дейност и иновации
 Страните насърчават научните изследвания, развойната дейност и иновациите в областта на енергийната ефективност и енергията от възобновяеми източници.
 ГЛАВА 4
 ЕНЕРГИЙНИ СТОКИ И СУРОВИНИ
 Член 325
 Експортна цена
 Никоя от страните не налага цена за износ на енергийни стоки или суровини за другата страна, която е по-висока от цената на тези енергийни стоки или суровини, когато те са предназначени за вътрешния пазар, посредством каквито и да било мерки, като например лицензи или изисквания за минимална цена.
 Член 326
 Регулирани цени
 Ако една от страните реши да регулира цената на вътрешните доставки за потребителите на електроенергия или природен газ, тя може да направи това само за постигане на цел на обществената политика и само чрез налагане на регулирана цена, която е ясно определена, прозрачна, недискриминационна и пропорционална.
 Член 327
 Разрешение за проучване и добив на въглеводороди и генериране на електроенергия
 1. Ако някоя от страните изисква разрешение за проучване или добив на въглеводороди или генериране на електроенергия, тя предоставя такива разрешения въз основа на обективни и недискриминационни критерии, които са изготвени и публикувани преди началото на срока за подаване на заявления в съответствие с общите условия и процедури, определени в дял II, глава 5, раздел 1 от настоящата позиция.
 2. Независимо от параграф 1 от настоящия член и член 301, всяка от страните може да издава разрешения, свързани с проучване или добив на въглеводороди, без да спазва условията и процедурите, свързани с публикуването, предвидено в член 153, въз основа на надлежно обосновани освобождавания, както е предвидено в приложимото законодателство.
 3. Финансовият принос или приносът в натура, изисквани от субектите, на които е предоставено разрешение, не оказват влияние на процеса на управление и вземане на решения на такива субекти.
 4. Всяка от страните предвижда, че заявителят за разрешение има право да обжалва всяко решение